Nafarroako Parlamentuko Mahaiak, 2018ko maiatzaren 28an egindako bilkuran, erabaki hau hartu zuen, besteak beste:

Nafarroako Foru Eraentza Birrezarri eta Hobetzeari buruzko Lege Organikoaren 19.1.b) artikuluak aitortzen dion legegintzarako ekimena erabiliz, Geroa Bai talde parlamentarioak lege proposamen bat aurkeztu du, Erlijio Askatasunari buruzko uztailaren 5eko 7/1980 Lege Organikoa eta Hezkuntzari buruzko maiatzaren 3ko 2/2006 Lege Organikoa erlijioaren irakaskuntzari dagokionez aldatzekoa, eta presako eta irakurketa bakarreko prozeduraz izapidetu dadin eskatu du.

Hori horrela, Legebiltzarreko Erregelamenduko 110., 148. eta 158. artikuluetan ezarritakoarekin bat, Eledunen Batzarrak erabakia hartu ondoren, hona ERABAKIA:

**1.** Aipatu lege proposamena, Erlijio Askatasunari buruzko uztailaren 5eko 7/1980 Lege Organikoa eta Hezkuntzari buruzko maiatzaren 3ko 2/2006 Lege Organikoa erlijioaren irakaskuntzari dagokionez aldatzekoa, Nafarroako Parlamentuko Aldizkari Ofizialean argitara dadin agintzea.

**2.** Lege proposamena presaz eta irakurketa bakarrean izapidetzea.

**3.** Lege proposamena Nafarroako Gobernuari igortzea, Erregelamenduko 148. artikuluan ezarritakoa bete dezan, eta Gobernuari ohartaraztea bere irizpidea adierazteko epea zortzi egunetakoa dela.

**4.** Zuzenketak aurkezteko epe bat irekitzea, eztabaidari ekiteko Osoko Bilkuraren egunaren aurrekoaren eguerdiko hamabietan bukatuko dena. Zuzenketak Legebiltzarreko Mahaiari aurkeztu beharko zaizkio.

Iruñean, 2018ko maiatzaren 28an

Lehendakaria: Ainhoa Aznárez Igarza

Lege proposamena, Erlijio Askatasunari buruzko uztailaren 5eko 7/1980 Lege Organikoa eta Hezkuntzari buruzko maiatzaren 3ko 2/2006 Lege Organikoa erlijioaren irakaskuntzari dagokionez aldatzekoa

Hezkuntza da gizartearen zutabeetako bat; hortaz, gizarte-eraldakuntzarako oinarrizko elementu bat da. Halatan, XXI. mendeko hezkuntza-politikak printzipio jakin batzuk bete behar ditu; besteak beste, hezkuntza-sistema laiko baten aldeko apustua.

Espainiako Estatuan Konstituzioa onetsi ondoren, Erlijio Askatasunari buruzko uztailaren 5eko 7/1980 Lege Organikoaren 1. artikuluan ezartzen da erlijio- eta kultu-askatasuna deritzonerako eskubidea, Konstituzioak aitortutako oinarrizko eskubide gisa, aipatu lege organikoan ezarritakoarekin bat bermatzen dela. Ildo horretatik, 3. artikuluak gehitzen duenez, eskubide horien aplikazioa benetakoa eta eragingarria izan dadin, botere publikoek behar besteko neurriak hartuko dituzte, euren mendeko establezimenduetan erlijio-laguntza ahalbidetzeko, bai eta irakaskuntza-zentro publikoetan erlijio-heziketa ahalbidetzeko ere.

Hezkuntzari buruzko maiatzaren 3ko 2/2006 Lege Organikoaren 2. xedapen gehigarriak, erlijioaren irakaskuntzari dagokionez, ezartzen du erlijio katolikoaren irakaskuntza egokituko dela Egoitza Santuaren eta Estatu espainolaren artean izenpetutako Irakaskuntzari eta Kultura Gaiei buruzko Akordioan ezarritakora. Horretarako, eta akordio horretan xedatutakoari jarraiki, erlijio katolikoa arlo edo jakintzagai gisa sartuko da bidezko hezkuntza-mailetan. Nahitaez eskaini beharrekoa izanen da ikastetxeentzat, eta borondatezkoa ikasleentzat.

Beste alde batetik, aipatu xedapenak gehitzen duenez, beste erlijio batzuen irakaskuntza egokituko da Espainiako Estatuak Espainiako Erlijio Erakunde Ebanjelikoen Federazioarekin, Espainiako Komunitate Israeldarren Federazioarekin eta Espainiako Batzorde Islamikoarekin egindako Lankidetza Akordioetan eta, hala badagokio, etorkizunean beste erlijio-konfesio batzuekin izenpetzen diren akordioetan xedatutakora. Halaber, dagokion erlijio-agintari bakoitzari eskumenak esleitzen dizkio, bai curriculuma eta ebaluatu beharreko ikaskuntza estandarrak zehazteko, bai testuliburuen edo material didaktikoen erabilerari buruzko erabakiak hartzeko.

Aurrekoarekin loturik, Hezkuntzaren Kalitatea Hobetzeari buruzko abenduaren 9ko 8/2013 Lege Organikoak emandako testuan, maiatzaren 3ko 2/2006 Lege Organikoak berak xedatzen du –18. artikuluan, Lehen Hezkuntzarako; 24. eta 25. artikuluetan, Derrigorrezko Bigarren Hezkuntzarako; eta 34. bis eta ter artikuluetan, Batxilergorako– erlijioaren irakaskuntza egonen dela hezkuntza-maila horietako berariazko irakasgaien artean; lehen aipaturiko bigarren xedapen gehigarriaren arabera, eskaintza hori ikastetxeentzat nahitaezkoa eta ikasleentzat borondatezkoa izanen da, erlijio katolikoaren kasuan. Beste alde batetik, abenduaren 29ko 1630/2006 Errege Dekretuak ezartzen du, beste alderdi batzuen artean, erlijio-irakaskuntzak Haur Hezkuntzako bigarren zikloan sartuko direla, xedapen gehigarri berean ezarritakoari jarraiki.

Hezkuntza-sistema laiko baterantz joateko, ezinbestekoa da behar diren lege-aldaketei ekitea, eskola-curriculumean erlijio konfesionala ez irakasteko. Horretarako, ezinbestekoa da gaur egun Estatuan indarra duten legezko xedapen horiek aldatzea.

**1. artikulua.** 1. Erlijio Askatasunari buruzko uztailaren 5eko 7/1980 Lege Organikoaren 2. artikuluko 1. apartatuko c) letraren testua honako hau izanen da hemendik aurrera:

“c) Erlijioari buruzko era guztietako informazioa jasotzea eta ematea, ahoz, idatziz edo beste edozein prozeduraren bidez; beren sinesmenen araberako erlijio- eta moral-heziketa hautatzea, norberarendako eta haren menpeko adingabe emantzipatugabeendako eta ezgaituendako, eskola eremutik kanpo”.

2. Erlijio Askatasunari buruzko uztailaren 5eko 7/1980 Lege Organikoaren 2. artikuluko 3. apartatuaren testua honako hau izanen da hemendik aurrera:

“3. Eskubide horien aplikazioa benetakoa eta eragingarria izan dadin, botere publikoek behar diren neurriak hartuko dituzte, establezimendu publiko, establezimendu militar, ospitale, laguntza-izaerako establezimendu, espetxe eta euren mendeko beste establezimendu batzuetan erlijio-laguntza ahalbidetzeko”.

**2. artikulua.** 1. Hezkuntzari buruzko maiatzaren 3ko 2/2006 Lege Organikoaren 18. artikuluko 3. apartatuko b) letraren testua honako hau izanen da hemendik aurrera:

“b) Balio sozial eta zibikoak.”

2. Hezkuntzari buruzko maiatzaren 3ko 2/2006 Lege Organikoaren 18. artikuluko 3. apartatuko c) letrako 3. eta 4. apartatuak kentzen dira:

**3. artikulua.** 1. Hezkuntzari buruzko maiatzaren 3ko 2/2006 Lege Organikoaren 24. artikuluko 4. apartatuko b) letraren testua honako hau izanen da hemendik aurrera:

“b) Balio etikoak”

2. Hezkuntzari buruzko maiatzaren 3ko 2/2006 Lege Organikoaren 24. artikuluko 4. apartatuko c) letrako 7. eta 8. apartatuak kentzen dira:

**4. artikulua.** 1. Hezkuntzari buruzko maiatzaren 3ko 2/2006 Lege Organikoaren 25. artikuluko 6. apartatuko b) letraren testua honako hau izanen da hemendik aurrera:

“b) Balio etikoak”

2. Hezkuntzari buruzko maiatzaren 3ko 2/2006 Lege Organikoaren 25. artikuluko 6. apartatuko e) letrako 9. eta 10. apartatuak kentzen dira:

**5. artikulua.** Hezkuntzari buruzko maiatzaren 3ko 2/2006 Lege Organikoaren 34.bis artikuluko 4. apartatuko b) letrako 7. apartatua kentzen da.

**6. artikulua.** Hezkuntzari buruzko maiatzaren 3ko 2/2006 Lege Organikoaren 34.ter artikuluko 4. apartatuko j) letra kentzen da.

**7. artikulua.** Hezkuntzari buruzko maiatzaren 3ko 2/2006 Lege Organikoaren bigarren xedapen gehigarria kendu egiten da.

**Xedapen indargabetzailea.**

Indarrik gabe uzten dira maila bereko edo apalagoko arau guztiak, arau honetan ezarritakoari aurka egiten dioten heinean.

**Azken xedapenetako lehenengoa.**

Gobernuari baimena ematen zaio lege honetan xedatutakoa aplikatu, garatu eta betearazteko behar diren xedapenak eman eta behar diren neurriak hartzeko.

**Azken xedapenetako bigarrena.**

Lege hau Estatuko Aldizkari Ofizialean argitaratzen den egunaren biharamunean sartuko da indarrean.